Går man som potentiel køber lige nu og drømmer om en ny bolig, så skal der fremover flere penge på bordet til udbetalingen, hvis man tager lån gennem Realkredit Danmark.

Regler for realkreditlån Et realkreditlån er et lån til bolig finansieret med realkreditobligationer, som bliver udstedt for at skaffe de penge, du skal låne.

En obligation er et gældsbevis, der sælges til en investor af realkreditinstituttet, som så lægger pengene til dit hus.

I et helårshus kan du finansiere op til 80 procent af boligens værdi med et realkreditlån.

Køber du et sommerhus, kan du få op til 75 procent af boligens værdi finansieret med et realkreditlån.

20 procent kan du enten få finansieret via et almindeligt boliglån i banken, kontant udbetaling eller ved at optage et pantebrevslån.

De sidste 5 procent skal du selv lægge til udbetaling. Nu stiger kravet til 10 procent hos Realkredit Danmark.

Når du tager et realkreditlån, skal du desuden vælge imellem fast eller variabel rente på dit lån.

Kilde: Rådtilpenge.dk (Finanstilsynet)

Selskabet, der er landets næststørste realkreditinstitut, fordobler nu midlertidigt det beløb, man skal kunne lægge på bordet, når man optager realkreditlån.

Men det er bestemt ikke en beslutning, som erhvervsminister Simon Kollerup (S) er tilfreds med, siger han.

- Jeg synes simpelthen ikke, det er rimeligt, at man i den situation, vi står i nu, flytter en stor regning fra en stor bank over på alle dem, der skal købe en bolig, siger han.

Skal lægge det dobbelte

Tidligere har boligkøbere skulle lægge fem procent af boligens købspris på bordet for at kunne få lov til at låne hos realkreditselskabet.

Men fremover skal kunder kunne lægge det dobbelte i udbetaling for at få lov at låne hos Realkredit Danmark, der nu som det ene af landets fire realkreditselskaber for privatkunder hæver egenbetalingen på realkreditlån til minimum ti procent.

Dermed skal man altså som kunde allerede have mindst ti procent af en boligs købspris på lommen, hvis man vil låne penge hos realkreditselskabet.

Bag Realkredit Danmark står ejeren, Danske Bank, der begrunder beslutningen med, at det skarpere krav skyldes usikkerhed om boligpriser og den økonomiske udvikling samt usikkerhed på jobmarkedet.

Men erhvervsministeren køber ikke bankens forklaring om, at det ellers vil være uansvarligt over for kunderne, der risikerer at købe bolig for mere, end deres budget kan holde til.

Simon Kollerup er i stedet bekymret for, at tiltaget vil have den modsatte effekt, så boligmarkedet i fremtiden bliver mere usikkert, og at priserne på boliger vil falde, hvilket vil skade dem, der allerede har købt bolig, siger han.

- Jeg er bekymret for, at det, der er blevet meldt ud, kan forværre situationen på vores boligmarked. Det, vi har brug for, er ro og stabilitet, siger han.

Konkurrenter siger nej

Hos interesseorganisationen Forbrugerrådet Tænk mener man, at der kan være en vis fornuft i at polstre fremtidige boligkøbere, men at kravet om de ekstra penge på bordet samtidig især kommer til at ramme dem, der skal ud at købe den første bolig, og som derfor hverken har en kæmpe opsparing eller penge med fra en tidligere bolig.

Og hos en af Danske Banks konkurrenter, Jyske Bank, der ejer Jyske Realkredit, er man ikke imponeret over Danske Banks nye krav for realkreditselskabet, som man ikke har tænkt sig at kopiere.

Heller ikke hos Danmarks største realkreditinstitut, Nykredit, er der planer om at hæve egenbetalingen til 10 procent.

Tip os • Kigger du efter bolig, og får de nye krav betydning for, hvad du kan købe?

• Så hører vi gerne fra dig. Skriv til emii@dr.dk

Hos den tredje konkurrent, Nordea Kredit, er der heller ingen planer om lignende tiltag.

Det er noget, erhvervsminister Simon Kollerup er glad for, siger han.

Men Danske Bank forventer, at priserne på boligmarkedet vil falde. Hvis de får ret i det, gør de så ikke boligkøberne en tjeneste ved at sikre, at de mere polstrede inden et køb af nyt hus?

- Vi har lige nu i Danmark brug for politikere, men også banker, der hjælper med at holde hånden under vores samfund og boligmarked. At man nu skal til at betale dobbelt så meget i indskud, det er ikke godt for vores boligmarked.

- Derfor er jeg ude at kritisere det, og derfor er jeg også glad for, at andre banker har sagt, at de ikke kommer til at følge samme vej, siger Simon Kollerup.

Men hvordan kan du være sikker på, at din analyse er rigtig, og at Danske Bank tager fejl?

- Enhver bank skal selvfølgelig lave en vurdering af den kunde og den bolig, man står med. Sådan har det altid været, og sådan skal det blive ved med at være. Men når man går ud med det forslag om, at alle, der vil have en bolig, skal betale dobbelt så meget i udbetaling, så er det min bekymring, at man skubber til et boligmarked, der har brug for ro og stabilitet.

Hvorfor er det din og regeringens opgave at vælge side?